作者:白居易
標題:與沈、楊二舍人閣老同食敕賜櫻桃玩物感恩因成十四韻
內容:清曉趨丹禁，紅櫻降紫宸。驅禽養得熟，和葉摘來新。圓轉盤傾玉，鮮明籠透銀。內園題兩字，四掖賜三臣。熒惑晶華赤，醍醐氣味真。如珠未穿孔，似火不燒人。杏俗難為對，桃頑詎可倫。肉嫌盧橘厚，皮笑荔枝皴。瓊液酸甜足，金丸大小勻。偷須防曼倩，惜莫擲安仁。手擘才離核，匙抄半是津。甘為舌上露，暖作腹中春。已懼長屍祿，仍驚數食珍。最慚恩未報，飽喂不才身。